text: [{"text_idx": "#000004", "text": "Feesbuukiin viidiyoo gabaabduu gaaffi fi deebisaa Tiraamp Fox News waliin godhe irraa kutamee maxxanfame haqee jira. Dhaabbatichi sababa haqeef \u2018\u2019Odeeffannoon dhimma Covid ilaalchisee fuula feesbuukii Traamp irrati bahe miidhaa dhaqqabsiisuu kan danda\u2019u\u201d jechuun ibse. Dubbii himaan dhaabbatichaa ibsa Arba\u2019aa kaleessaa kenneen \u2018\u2019Viidiyoon sun gareen hawaasaa muraasni Covid-19 kan hin qabamne tahuu hima. Kun immoo odeeffannoo soba tahefi, imaammata nuti vaayirasii koroonaa ilaalchisee baasne ni faallessa\u201d jedhe.\nHaaluma walfakkaatuun Twitterinis hanga gareen Traamp viidiyoo sana haqutti akkaawuntii isaa akka hin fayyadamne ugguruu beeksise."}, {"text_idx": "#000005", "text": "Traamp Viidiyoo kana irratti \u201dijoolleen Covid19n hin qabaman\u201d jedhe. Haata\u2019u malee dhaabbatni Fayyaa Hawaasaa Ameerikaa ijoolleen Covid19n akka qabamuu danda\u2019an ibsaafi gorsaa ture.\nAmeerikaa keessatti yeroo ammaa namoota 4,973,741 vaayirasichaan qabaman jidduu namoonni 161,608 du\u2019uu gabaafame. Gama biraatiin ammoo guutuu addunyaa keessatti lakkofsi namoota vaayirasichaan qabamanii miliiyoona 19 dabree jira. Namootni 711,858 ammoo sababa vaayirasii kanaatiin du\u2019uu ragaaleen ni mul\u2019isu."}]